Pernille Rosendahl

Pernille Rosendahl Larsen (født 22. marts 1972 i Aalborg) er en dansk sangerinde, der bl.a. er kendt som forsanger i Swan Lee og i rockbandet The Storm.

Karriere 
Pernille Rosendahl dannede med bl.a. trommeslageren Emil Kuch Jørgensen reggaebandet Rockae i 1985. Efter gymnasiet var hun korsanger fra 1991 til 1994 for Savage Rose, Zapp Zapp og Majbritte Ulrikkeholm. Året efter indspillede hun et album i London med produceren Tim Simenon; det blev dog aldrig udgivet.

I 1996 dannede hun sammen med guitarist Jonas Struck, trommeslager Emil Jørgensen og kæresten Tim Christensen et band. Det fik i 1999 navnet Swan Lee og var uden Tim Christensen. Under Pernille Rosendahls navn udsendte gruppen ep'en Dream Away i 1997 på Cannibal Records. Et helt album blev det dog aldrig til, da bandet pga. musikalske uoverensstemmelser med pladeselskabets direktør Kim Hyttel blev sagsøgt for kontraktbrud og måtte indgå forlig. Herefter brugte trioen to år på at opsøge pladeselskaber, hvilket resulterede i afslag, da de kun så potentiale i Pernille Rosendahl. Det fik bandet til at starte sit eget pladeselskab, GoGo Records, og i februar 2001 udkom debutalbummet Enter. Albummet solgte 20.000 eksemplarer og indeholdt bl.a. sangen "Tomorrow Never Dies", skrevet med Tim Christenen; det var tæt på at blive valgt som titelmelodi til James Bond-filmen af samme navn. Gruppen udsendte i 2004 albummet Swan Lee, inden de i september 2005 gik i opløsning.

Rosendahl har medvirket på album med Puddu Varano (2001), Claus Hempler (2004) og i 2002 med Filur på nummeret "You & I", der siden blev remixet af Trentemøller. I 2008 medvirkede hun på sangen "Mary Ann's Place" af det danske metalband Volbeat fra deres album Guitar Gangsters & Cadillac Blood.

I 2005 modtog hun prisen som "Årets Danske Sangerinde" ved Danish Music Awards for sin tid i Swan Lee.

Pernille Rosendahl fødte i juni 2006 drengen Tristan, som Johan Wohlert er far til. Det er parrets første barn, og Wohlert forlod bandet Mew, hvor han var bassist. Pernille Rosendahl og Johan Wohlert dannede par i 11 år, men den 8. oktober 2013 fortalte de til pressen, at de er gået fra hinanden. I sensommeren 2007 dannede parret bandet rockbandet The Storm. Pernille Rosendahl er søster til filminstruktøren Christina Rosendahl, som bl.a. har instrueret Supervoksen, hvortil Pernille Rosendahl genindspillede D-A-D's nummer "Laugh 'n' a Half", der bliver brugt i soundtracket i filmen. Hun er også storesøster til hiphopproducer Vagn Luv (Mikael Vagn Khattar Larsen), der bl.a. har produceret for U$O, Jooks, Karen og senest Katinka.

I januar 2010 blev hun dommer i talentshowet X Factor på DR1, hvor hun erstattede Lina Rafn. Hun var mentor for solister over 25 og førte dermed Thomas Ring til finalesejren den 27. marts 2010 i Parken. Hun var desuden med til at skrive vindersangen "My Dream", som blev Rings første single.

Den 1. april 2016 udkom hendes første soloalbum, Dark Bird, på hendes eget pladeselskab. Albummet solgte 273 eksemplarer i den første uge og blev nummer 33 på hitlisten.

Diskografi 
som Pernille Rosendahl
 Dream Away (1997)
 Dark Bird (2016)
 The Hurt (2019)

med Swan Lee
 Enter (2001)
 Swan Lee (2004)
 The Garden (2023)

med The Storm
 Where the Storm Meets the Ground (2008)
 Black Luck (2009)
 Rebel Against Yourself (2011)

Gæsteoptræden
 "Mary Ann's Place" (2008) - Volbeat

Referencer

Eksterne henvisninger 
 
 

Sangere fra Danmark
Sangskrivere fra Danmark
Rockmusikere fra Danmark
Dommere i X Factor (Danmark)
Dansksprogede forfattere fra Danmark
Personer i Kraks Blå Bog
The Storm